राजस्थान के चुनावी दंगल में घोषणाओं की झड़ी जारी
Rajasthan CM Ashok Gehlot's Monsoon Season Announcements: What You Need to Know राजस्थान में चुनावी घमासान मचा है। मुख्यमंत्री अशोक गहलोत ने मानसून के आने से पहले ही घोषणाओं की झड़ी लगा दी है।
राजस्थान में चुनावी घमासान मचा है। मुख्यमंत्री अशोक गहलोत ने मानसून के आने से पहले ही घोषणाओं की झड़ी लगा दी है। मेडिकल सुविधाएँ, सस्ता रसोई गैस सिलेंडर और महिलाओं को मोबाइल फ़ोन देने की घोषणाएं काफ़ी पॉपुलर हो रही हैं। रविवार को ही घोषणा की गई है कि महिलाओं को मोबाइल फ़ोन बाँटने में दिक़्क़त आई तो इसके बदले उनके खाते में मोबाइल फ़ोन के पैसे भी डाले जा सकते हैं।
उधर, भारतीय जनता पार्टी नए या पहली बार वोट देने वाले मतदाताओं का जगह- जगह जाकर सम्मान कर रही है। भाजपा का यह आइडिया काम तो ज़रूर करेगा, लेकिन केवल युवा मतदाताओं को खींचने भर से पूरी बात बनने वाली नहीं है और भी कई मोर्चों पर काम करना होगा।
हालाँकि, राजस्थान ने वर्षों से कभी चुनाव बाद सरकार को रिपीट नहीं किया है लेकिन इस बार की चुनावी जंग कुछ अलग ही कहानी कह रही है। लगता है गहलोत इस बार के चुनाव को अपना आख़िरी चुनाव समझकर पूरी ताक़त और समूचा राजनीतिक कौशल झोंक दे रहे हैं।
उधर, भाजपा अभी तक राजस्थान का अपना चेहरा तय नहीं कर पाई है। पूर्व मुख्यमंत्री वसुंधरा राजे ही राजस्थान में भाजपा के पास वह तुरुप का इक्का हो सकती हैं जो गहलोत और उनके राजनीतिक कौशल से लोहा लेना जानती हैं। लेकिन ऐसा समझा जा रहा है कि अभी तक भाजपा ने उन्हें हरी झंडी नहीं दी है।
यह सच है कि भाजपा ज़्यादातर मौक़ों पर प्रधानमंत्री नरेंद्र मोदी को ही चेहरा बनाकर चुनाव लड़ती रही है और इस रणनीति के तहत पार्टी को कई सफलताएँ भी मिली हैं। लेकिन कर्नाटक के नतीजों से भाजपा को भी यह सबक़ तो मिला ही है कि मोदी को लोकसभा चुनाव में चेहरा बनाना सफलतम रणनीति है पर राज्यों के चुनाव में उसके पास एक लोकल लीडरशिप भी होनी ही चाहिए।
वैसे तो डबल इंजन का फ़ार्मूला कामयाब रहा है, लेकिन इस डबल इंजन वाले फ़ार्मूले में राज्य वाला इंजन अक्सर कमजोर पड़ जाता है। फिर राजस्थान में तो फ़िलहाल भाजपा की सरकार भी नहीं है।
कुल मिलाकर राजस्थान में होने वाले चुनावी दंगल के मद्देनज़र भाजपा फ़िलहाल उतनी ताकतवर नहीं दिखाई दे रही है, जितनी पहले के चुनावों में होती थी या दिखाई देती थी। जबकि कहने को ही सही, कांग्रेस ने गहलोत- पायलट विवाद को भी कुछ हद तक टाल दिया है। यह उसकी बड़ी कामयाबी कही जा सकती है। हो सकता है बाद में यह विवाद और भी बढ़ जाए, लेकिन फ़िलहाल तो इसे थाम लिया गया है। यही हाल रहे और गहलोत- पायलट ने मिलकर चुनावी कमान संभाल ली तो फिर कांग्रेस को दोबारा सत्ता में आने से रोकना कठिन हो जाएगा।